Document ID: 32007D0017

32007D0017
L 007/33
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 22 декември 2006 година
относно одобряване на планове за одобрението на предприятия за целите на търговия в Общността с домашни птици и яйца за люпене съгласно Директива 90/539/EИО на Съвета
(нотифицирано под номер C(2006) 6842)
(текст от значение за ЕИП)
(2007/17/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Договора за присъединяване на Република България и Румъния, и по-специално член 4, параграф 3 от него,
като взе предвид Акта за присъединяване на Република България и Румъния, и по-специално член 56 от него,
като взе предвид Директива 90/539/EИО на Съвета от 15 октомври 1990 г. относно здравните условия за здравето на животните при търговия в Общността и внос от трети страни на домашни птици и яйца за люпене (1), и по-специално член 3, параграфи 2 и 3 от нея,
като има предвид, че:
(1)
Директива 90/539/EИО определя здравните условия за животните при търговия в Общността с домашни птици и яйца за люпене и внос на тези продукти от трети страни. Съгласно тази директива плановете на държавите членки за одобрението на предприятия за целите на търговия в Общността с домашни птици и яйца за люпене трябва да бъдат одобрени от Комисията.
(2)
Решение 2004/835/EО от 3 декември 2004 г. относно одобряване на плановете за одобрението на предприятия за целите на търговията в Общността с домашни птици и яйца за люпене (2) одобри тези планове за сегашните държави-членки, с изключение на Люксембург. Приложението към това решение изброява държавите-членки, чиито планове са били одобрени.
(3)
България и Румъния ще се присъединят към Общността на 1 януари 2007 г. Съобразно с това те са предоставили на Комисията за одобрение своите планове за одобряването на предприятия за целите на търговията в Общността с домашни птици и яйца за люпене.
(4)
Плановете, представени от България и Румъния и както са изменени в резултат на предложенията, направени по време на тяхната оценка, изпълняват критериите, определени в Директива 90/539/EИО и обект на ефективно изпълнение, позволяват целите на тази директива да бъдат постигнати и затова следва да бъдат одобрени.
(5)
С цел яснота на законодателството на Общността Решение 2004/835/EО следва да бъде отменено и заменено с настоящото решение.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Планът, представен от България на Комисията на 9 октомври 2006 г. за одобряването на предприятия за целите на търговия вътре в Общността с домашни птици и яйца за люпене, е одобрен.
Член 2
Планът, представен от Румъния на Комисията на 5 октомври 2006 г. за одобряването на предприятия за целите на търговия вътре в Общността с домашни птици и яйца за люпене, е одобрен.
Член 3
Приложението определя списъка на държави-членки, които имат одобрени планове за одобряването на предприятия за целите на търговия вътре в Общността с домашни птици и яйца за люпене.
Член 4
Решение 2004/835/EО се отменя.
Член 5
Настоящото решение се прилага, при условие че Договорът за присъединяване на България и Румъния влезе в сила и от датата, на която последният влезе в сила.
Член 6
Адресати на настоящото решение са държавите-членки.
Съставено в Брюксел на 22 декември 2006 година.

Labels: 17
7
3
0
6
18